ሻደይ፣ አሸንድዬና ሶለል በዓል ለመጀመሪያ ጊዜ በአዲስ አበባ ይከበራል
በአማራ ክልል በተለያዩ አካባቢዎች የሚከበረው የሻደይ፣ አሸንድዬና ሶለል በዓል ለመጀመሪያ ጊዜ በአዲስ አበባ እንደሚከበር የባህልና ቱሪዝም ሚኒስቴር አስታወቀ ፡፡ በዓሉ የኢትዮጵያውያንና የአፍሪካ መዲና በሆነችው አዲስ አበባ መከበሩ በህዝቦች መካከል ያለውን አንድነት ለማጠናከር ያግዛል ተብሏል፡፡የበዓሉን አከባበር አስመልክቶ በትናትናው ዕለት በኢትዮጵያ የባህል ማዕከል በተዘጋጀው የፓናል ውይይት ላይ የባህልና ቱሪዝም ሚኒስትሯ ዶክተር ሂሩት ካሳው እንዳሉት በዓሉ በአዲስ አበባ መከበሩ የህዝቦችን አንድነት ለማጠናከር ትልቅ ፋይዳ አለው ፡፡ “በዓሉ ልጃገረዶች ነጻ ሆነው የሚዝናኑበትና ምኞታቸውንና ፍቅራቸውን የሚገልጹበት እንዲሁም የህዝባቸውና የአገራቸው መጻኢ ዕድል መልካም እንዲሆን ፈጣሪያቸውን የሚጠይቁበት የፍቅርና አንድነት በዓል ነው “ ያሉት ሚኒስትሯ የሁሉም የኢትዮጵያ ህዝቦች በሚኖሩባት አዲስ አበባ መከበሩ ደግሞ ህዝቦች እርስ በእርሳቸው እንዲተዋወቁና በመካከላቸው ያለውን የተጋመደ አንድነትና መስተጋብር በፍቅር አጠናክረው እንዲቀጥሉ ተጨማሪ ዕድል የሚፈጥርላቸው መሆኑን ተናግረዋል፡፡ ከበዓሉ አዘጋጆች አንዱ የሆነው የአማራ ሴቶች ማህበር የአዲስ አበባ ቅርንጫፍ ጽህፈት ቤት ሰብሳቢ ወይዘሮ ፀዳለ መኮንን በበኩላቸው፤ የአማራ ህዝብ ተዘርዝሮ የማያልቁ የበርካታ ባህልና ቅርስ ባለቤት ነው ፤ ከነዚህ መካከል አንዱ የሻደይ፣ አሸንድዬና ሶለል በዓል ይገኝበታል ብለዋል ፡፡ በክልሉ የተለያዩ አካባቢዎች በተለያየ ስያሜ የሚታወቀውና በወጣት ሴቶችና ወንዶች በየዓመቱ በድምቀት የሚከበረው ይህ በዓል ለመጀመሪያ ጊዜ በአዲስ አበባ ከተማ መከበሩም የአማራ ህዝቦችን የረጅም ጊዜ ጥያቄ የመለሰ መሆኑንም ተናግረዋል፡፡ በፓናል ውይይቱ የተገኙ ተሳታፊዎችም ከመዲናዋ ነዋሪዎች ከስልሳ በመቶ በላይ የሚሆነው የአማራ ህዝብ በዚህ መንገድ በዓሉን ማክበሩ ተገቢ መሆኑንና ተዘንግቶ የቆየውን የህዝቡን ባህል ተተኪው ትውልድ እንዲያውቀው ለማድረግ የጎላ ፋይዳ እንዳለው በመጠቆም በቀጣይም ተጠናክሮ መቀጠል የሚገባው መልካም ጅምር መሆኑን አብራርተዋል፡፡ በክልል ደረጃ ሲከበር የቆየውን የአማራ ሻደይ፣ አሸንድዬና ሶለል የሴቶች በዓል ዘንድሮ ለመጀመሪያ ጊዜ ከነሐሴ 13 እስከ 19 2011 ዓ.ም በአዲስ አበባ ከተማ በድምቀት ለማክበር የተለያዩ ቅድመ ዝግጅቶች እየተደረጉ ሲሆን ከሐምሌ 30 እስከ ነሀሴ 15 ቀን 2011 የበዓሉን ምንነት፣ ፋይዳና አከባበር አስመልክቶ ለህብረተሰቡ ግንዛቤ ለመስጠት በሁሉም ክፍለ ከተሞች የፓናል ውይይቶች ይደረጋሉ፡፡ ነሐሴ 19 ቀን 2011 ዓ.ም ከሌሎች አቻ በዓላት ጋር በመሆን በሚሊኒየም አዳራሽ በአገር አቀፍ ደረጃ ይከበራል :: በበዓሉ ላይም ከ 33 ሺ በላይ ህዝብ ይሳተፍበታል ተብሎ ይጠበቃል፡፡ነሀሴ 30 ቀን 2011 ዓም በዓሉን አስመልክቶ የጋራ መግለጫ በመስጠትም እንደሚጠናቀቅ ከአዘጋጆቹ የተገኘው መረጃ ያመለክታል::አዲስ ዘመን ነሃሴ 1/2011